A BIZOTTSÁG 1465/2004/EK RENDELETE
(2004. augusztus 17.)
egy takarmány-adalékanyag végleges engedélyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmány-adalékanyagokról szóló, 1970. november 23-i 70/524/EGK tanácsi irányelvre (1) és különösen annak 3. cikkére és a 9d. cikke (1) bekezdésére,
mivel:
(1)
A 70/524/EGK irányelv előírja, hogy közösségi engedély nélkül adalékanyagok nem forgalmazhatók. Az említett irányelv C. mellékletének II. részében említett adalékanyagok bizonyos feltételek teljesítése esetén időkorlátozás nélkül engedélyezhetők.
(2)
Az Aspergillus oryzae (DSM 11857) által termelt 6-fitáz enzimkészítmény használata broiler csirkék, tojótyúkok, hízópulykák, malacok és hízósertések esetében az 1353/2000/EK bizottsági rendelet (2) által és a kocák esetében a 261/2003/EK bizottsági rendelet (3) által első alkalommal ideiglenesen került engedélyezésre.
(3)
E készítmény esetében az időkorlátozás nélküli engedélyezés iránti kérelem támogatására új adatokat nyújtottak be. Az értékelés azt mutatja, hogy a 70/524/EGK irányelvben az ilyen engedélyezés esetére megadott feltételeket teljesítették.
(4)
Ennek megfelelően e készítménynek a mellékletben megadottak szerinti használatát időkorlátozás nélkül engedélyezni kell.
(5)
E készítmény értékelése azt mutatja, hogy bizonyos eljárásokat kell előírni a dolgozók védelmére a mellékletben meghatározott adalékanyag expozíciója ellen. Ezt a védelmet biztosítani lehet a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelv (4) alkalmazásával.
(6)
Az e határozatban előírt rendelkezések összhangban vannak az Élelmiszerlánc és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A mellékletben megadott „enzimek” csoportba tartozó készítmény használata időkorlátozás nélkül engedélyezésre kerül állati takarmányozási adalékanyagként az említett mellékletben meghatározott feltételek mellett.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. augusztus 17-én.